Predkladacia správa

Materiál Návrh modifikácie Prílohy III finančných memoránd ISPA je predkladaný na rokovanie vlády z dôvodu zmien pôvodnej prílohy III finančných memoránd ISPA, ktoré boli iniciované Európskou komisiou.

Cieľom predkladaného materiálu je schválenie revidovaných častí Prílohy III finančných memoránd ISPA schválených Európskou komisiou a vládou SR v rokoch 2000, 2001 a 2002. 

Zmeny Prílohy III sa vzťahujú na päť kľúčových oblastí, a to: systém riadenia a kontroly, certifikáciu výdavkov, náhodné kontroly, deklarácie ukončenia projektov a  finančných korekcií.

Podnetom na zmenu Prílohy III boli:

-	požiadavka na zosúladenie obsahu Prílohy s Nariadením Európskej komisie č. 1368/2002, ktoré stanovuje pravidlá týkajúce sa systému riadenia a kontroly prideľovania pomoci z Kohézneho fondu a  postupov pri vytváraní jeho finančných korekcií

-	žiadosť Európskeho parlamentu, aby Európska komisia posilnila finančnú kontrolu a narábanie z nezrovnalosťami v rámci ISPA

Spolu s Prílohou III. 4, prešli menšími úpravami aj Prílohy III. 1, III. 3 a III. 5 finančných memoránd ISPA. Všetky zmeny uvedených príloh zabezpečia plynulejší prechod ku Kohéznemu fondu. Uvedené zmeny budú zapracované do finančných memoránd pre každé nové opatrenie ISPA, ktoré bude schválené počínajúc             1. 1. 2003.

Pre zabezpečenie jednotného prístupu ku všetkým opatreniam ISPA, bez ohľadu na dátum schválenia projektov, budú upravené Prílohy III zahrnuté aj vo finančných memorandách ešte neukončených projektov schválených Európskou komisiou počas prvých troch rokov implementácie programu ISPA (2000, 2001, 2002). Ide o nasledovné opatrenia ISPA:

2000 SK 16 P PE 001	Trenčín – pravobrežná čistiareň odpadových vôd
2000 SK 16 P PE 002	Rozšírenie čistiarne odpadových vôd pre mestskú aglomeráciu Nitra
2000 SK 16 P PE 003	Banská Bystrica - systém likvidácie odpadových vôd
2000 SK 16 P PE 004	Čistenie odpadových vôd Komárno
2001 SK 16 P PE 005	Rekonštrukcia a rozšírenie čistiarne odpadových vôd vo Zvolene
2001 SK 16 P PE 007	Čistenie odpadových vôd v meste Martin a regióne Dolný Turiec
2002 SK 16 P PE 008	Zásobovanie pitnou vodou a odkanalizovanie juhovýchodného Zemplína
2002 SK 16 P PE 009	Zlepšenie životného prostredia v oblasti Liptova 
2002 SK 16 P PE 010	Považská Bystrica – rekonštrukcia a rozšírenie čistiarne odpadových vôd a kanalizácie
2002 SK 16 P PE 011	Čistiareň odpadových vôd v Žiline – intenzifikácia a rozšírenie kanalizácie
2002 SK 16 P PE 012	Zásobovanie južnej časti okresu Veľký Krtíš pitnou vodou
2000 SK 16 P PT 001	Modernizácia železničnej trate Bratislava – Trnava, úsek Bratislava Rača – Šenkvice
2001 SK 16 P PT 002	Výstavba diaľnice D61, úsek Viedenská cesta – Prístavný most v Bratislave
2001 SK 16 P PT 003	Modernizácia železničnej trate v úseku Šenkvice – Cífer vrátane staníc Rača a Trnava
2002 SK 16 P PT 005	Modernizácia železničnej trate Trnava – Nové mesto nad Váhom, úsek Trnava – Piešťany
2000 SK 16 P PA 001	Odborná pomoc pre prípravu environmentálnych projektov
2002 SK 16 P PT 006	Odborná pomoc pre prípravu dopravných projektov
2002 SK 16 P PA 003	Príprava Národného fondu a implemnetačných agentúr ISPA na uplatňovanie EDIS

Súhlas slovenskej strany k zmenám prílohy III finančného memoranda ISPA bude tvoriť formálny dodatok k vyššie uvedeným finančným memorandám.

Originálna anglická verzia modifikovanej Prílohy III finančných memoránd ISPA tvorí prílohu 1 materiálu. Záväzná je anglická verzia dokumentu.